februar 2016 - Ok Gorm
OK Gorm har afholdt sin årlige generalforsamling
Formanden Ole Binder bød velkommen til 26 fremmødte Gormmedlemmer.
Traditionen tro startede generalforsamlingen med en sang, hvorefter der blev valgt dirigent. Denne opgave fik Henrik Holm i år, der straks gav ordet til formanden for aflæggelse af beretning. Nu var der før tid lagt en 18 sider fyldig beretning på hjemmesiden, så medlemmerne på forhånd havde haft mulighed for at orientere sig om klubbens virksomhed i det forgangne år. Der var kun få supplerende kommentarer fra formanden og af udvalgsformændene var det kun formanden for klubhusudvalget, K. K. Terkelsen, der havde væsentlige supplerende kommentarer til den skrevne beretning, idet han orienterede om status omkring etablering af nyt materialehus. Både denne og de øvrige bemærkninger blevet taget til efterretning.
Næste punkt på dagsordene var regnskabsaflæggelse. I kassereren Peter Føns’s fravær blev denne opgave varetaget af Bent Nielsen. Klubregnskabet er i tre afdelinger: en for orienteringsafdelingen, en for skiafdelingen og en for Abrahamsens Gård. Alle tre afdelinger er kommet ud af året med et overskud, så det samlede overskud for OK Gorm er blevet et overskud på ikke mindre end 114.000 kr mod budgetteret 19.400. Flot og glædeligt. Det fine resultat skyldes bl.a. de mange ”øvrige aktiviteter” OK Gorm også involverer sig, ud over det at levere kerneydelser som træning afvikling af løb mv. ”Øvrige aktiviteter” er bl.a. uddeling af kirkeblade, hjælp ved Jelling Musikfestival omm. En anden årsag til det flotte resultat skal dog også findes i den kedelige kendsgerning, at aktivitetsniveauet har været faldende, specielt på ungdomssiden og det betyder færre omkostninger. Men den måde at tjene penge på er ikke lige det, klubben ønsker.
Årets ringere aktivitetsniveau og klubbens store engagement i eksterne aktiviteter gav anledning til efterfølgende debat. Hvad gør vi for at hæve aktivitetsniveauet? Når vi nu har så mange penge skal klubben så trække så meget på medlemmernes arbejdskraft til disse øvrige aktiviteter? – specielt set i lyset af, at der har været et par arrangementer, hvor det var lidt svært at skaffe folk nok.
Næste punkt på dagsordene var indkomne forslag. Her havde Rekruttering- udvikling og fastholdelsesudvalget et forslag om navneændring. Formanden Merete Larsen begrundede, hvorfor det fremover alene skulle hedde Rekrutteringsudvalget. Forslaget godkendt.
Valg: Alle der var på valg modtog genvalg, så der var genvalg af Ole Binder, formand, og udvalgsformændene: Steen Holmegaard, Børne og ungdomsudvalget, Stig Knudsen, Skov- og Kortudvalget, Merete Larsen, Rekrutteringsudvalget, K. K. Terkelsen Kommunikations- og PR udvalget. Til Klubhusudvalget (særligt underudvalg) var der genvalg af Åge Kobberø og K. K. Terkelsen.
Efter kaffen var der debat under punktet Evt., og her blev følgende emner belyst eller debatteret:
Bent fortalte om proportioner i argumenter for afslag omkring skovadgang fra nogle skovejeres side med henvisning til at beskytte dyrelivet (læs rådyr). Bent kunne fortælle, at der årligt skydes ca. 130.000 rådyr, der trafikdræbes 30.000 og ræven tager 60.000 lam, og alligevel er der masser af rådyr. Bent kunne personligt i sin lange orienteringsliv huske 3 – skriver tre – tilfælde, hvor orienteringsløb havde forårsaget, at et rådyr døde. Tankevækkende. Merete Larsen orienterede om rekrutteringsudvalgets mange kommende initiativer, K. K. Terkelsen orienterede om arbejdet omkring skoleorientering, Søren gav eksempler på de nyeste hjælpemidler for korttegneren og rekognoscøreren, der giver meget nøjagtige kort.
Alle satte deres navn på et kort som hilsen til Peter Føns, der stadig ligger i Odense.
Udførlig referat af generalforsamlingen kan snart læses her på hjemmesiden under klubinfo-bestyrelse og udvalg-generalforsamlinger.
Generalforsamling i OK Gorm onsdag d. 24/2
Onsdag d. 24. februar kl. 19:00 til 22:00
Der vil senere i denne indkaldelse komme lidt uddybning af punkterne og et link til årsberetningen, der kun vil blive kommenteret på generalforsamlingen, hvor der selvfølgelig kan stilles og besvares spørgsmål til beretningen.
Der vil komme nyt om oprettelse af et skoleudvalg, vi skal bl.a. snakke om, hvad vi frivilligt stiller op til for at understøtte klubbens økonomi. Alle bestyrelsesposter på valg stiller op til genvalg.
Beretning og senere et udførligt referat af generalforsamlingen kan læses her på hjemmesiden under klubinfo-bestyrelse og udvalg-generalforsamlinger.
Årets klubtur går til Sverige
I år inviteres alle klubbens medlemmer på en klubtur til Sverige. Turen går til Hallands 3-dages midt i juli. Det er rigtig hyggeligt at tage afsted sammen med andre fra klubben, så det kan varmt anbefales at melde sig til.
Se invitationen til klubturen.
Klubmesterskaber i natløb
Skal du være dette års klubmester i Natløb? Så mød op onsdag den 16. marts i Palsgaard og udfordre dine klubkammerater. Det er selvfølgelig sjovest, hvis der er konkurrence på alle baner, så vi håber rigtig mange har lyst til at deltage. Der er baner på alle niveauer. Vel mødt.
Se invitationen til klubmesterskaber i natløb.
Vinterlang i Grindsted Plantage d.7. februar 2016
10 Gormløbere deltog i dag i Vinterlang i Grindsted Plantage. Der var baner fra 4 km til 16 km – så der var fysiske udfordringer for alle. Plantagen er let gennemløbelig, men den var også meget våd og tung, så ingen kom i mål med tørre sokker.
Vinterlang foregår med fællesstart og med forholdsvis lange stræk, så man kunne udfordre modstanderne på vejvalg.
Familien Ringive var 5 mand af sted, pigerne løb 10 km banen og drengene 12 km. Vi synes alle det var en udfordrende formiddag i skoven. Håber vi snart ser nogle flere Gormløbere i skoven.
Husk vi skal være klar til den 6.marts, hvor vi skal deltage i divisionsmatch.
Venlig hilsen Bente Ringive